DA Den Europæiske Unions Tidende C 322/4

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 322/04

Denne offentliggørelse giver ret til at gøre indsigelse mod ansøgningen om ændring, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»CASATELLA TREVIGIANA«

EF-Nr.: IT-PDO-0105-0982-19.03.2012

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse —  Geografisk område —  Bevis for oprindelse — ☒ Produktionsmetode —  Tilknytning —  Mærkning —  Krav i nationale bestemmelser: —  Andet

2. Type ændring(er):

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Beskrivelse af produktet:

Det er hensigten at mindske den størrelse, der er angivet i den nugældende varespecifikation. I øjeblikket er minimumsvægten for den lille ost 0,25 kg. Det anmodes om, at minimumsvægten for den lille »Casatella Trevigiana« BOB reduceres til 0,20 kg, og diameteren tilsvarende reduceres fra 8-12 cm til 5-12 cm.

Højden på 4-6 cm forbliver uændret.

Ændringen er nødvendig, eftersom denne størrelse af markedet kategoriseres som »enkeltportion«, der er tilpasset små kernefamiliers og single-husholdninger behov. På denne måde udvides den forbrugermålgruppe, som produktet henvender sig til, så »Casatella Trevigiana« BOB kan opnå en bedre position i supermarkedernes distributionskæde og dermed kan afsætningsmarkedet for »Casatella Trevigiana« BOB udvides på regionalt, nationalt og internationalt plan.

3.2. Produktionsmetode:

Listen over tilladte kvægracer udvides med racen Burlina og krydsninger heraf, som fejlagtigt var udeladt i den hidtidige godkendte specifikation. Burlina er en hjemmehørende venetiansk kvægbestand, der altid har været at finde i de fleste stalde. Indtil omkring 1930 var racen med mere end 15 000 dyr den mest udbredte malkerace på bedrifterne. Mælk fra racen Burlina anvendtes til fremstilling af typiske ostetyper. Antallet af dyr faldt herefter markant. Siden oprettelsen i 1985 af registret over bestande af hjemmehørende kvægracer og grupper med begrænset udbredelse og iværksættelsen af tiltag til forbedring af mælkekvaliteten ses en stigende udbredelse af denne race, hvis mælk er særdeles velegnet til fremstilling af »Casatella Trevigiana« BOB.

ENHEDSDOKUMENT

RÅDETS FORORDNING (EF) Nr. 510/2006

»CASATELLA TREVIGIANA«

EF-Nr.: IT-PDO-0105-0982-19.03.2012

BGB ( ) BOB ( X )

1. Betegnelse:

»Casatella Trevigiana«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.3 — Ost

3.2. Beskrivelse af produktet med betegnelsen »Casatella Trevigiana«:

Blød ost fremstillet af sødmælk fra køer af racerne: frisisk, Pezzata Rossa (rødbroget), Bruna (brun), Burlina og krydsninger deraf. Ved markedsføringen har osten følgende organoleptiske kendetegn: massen er blød og blank med en let cremet konsistens, smelter i munden, og farven er mælkehvid til cremefarvet. Der kan forekomme ganske små huller. Som følge af ostemassens konsistens kan »Casatella Trevigiana« BOB ikke klassificeres som en »smørbar« eller stærkt cremet ost.

Ingen eller næsten umærkelig skorpe, traditionel cylinderform.

Let, mælkeagtig og frisk aroma.

Smagen er blid og mælkeagtig med et let syrligt anstrøg.

Kemiske egenskaber: Vandindhold: 53-60 % Fedtindhold: 18-25 % (brutto) Proteinindhold: > 12 % (brutto)

Fysiske egenskaber Form: cylindrisk Vægt: stor: 1,8-2,2 kg lille: 0,20-0,70 kg Diameter: stor: 18-22 cm lille: 5-12 cm Højde: stor: 5-8 cm lille: 4-6 cm

3.3. Råvarer (kun for forarbejdede produkter):

Mælk til fremstilling af »Casatella Trevigiana« BOB skal stamme fra bedrifter, der er beliggende i det geografiske område, som provinsen Treviso omfatter.

Når mælken sendes til forarbejdning, skal fedtindholdet være over 3,2 %. Mælken må ikke indeholde konserveringsmidler, og det er ikke tilladt at anvende råmælk eller mælk fra syge køer. På landbrugsbedriften bevares mælken frisk ved afkøling. Ostefremstillingen skal under alle omstændigheder påbegyndes senest 48 timer efter malkning.

3.4. Foder (kun for produkter af animalsk oprindelse):

Ved fodringen af det kvæg, hvis mælk bruges til fremstilling af »Casatella Trevigiana« BOB, skal følgende bestemmelser overholdes:

— mindst 90 % af foderrationen skal bestå af fodermidler, der kommer fra det område, der er afgrænset i punkt 4.3

— mindst 60 % af malkekøernes daglige tilførsel af tørstof skal bestå af plantefoder

— det er forbudt at anvende følgende foderstoffer, da disse ikke er typiske for produktionsområdet: foderroer, frugt og restprodukter fra forarbejdning af citrusfrugter og oliven, foderesparsette og hedysarum, hele grønsager eller rester fra forarbejdning af artiskok, blomkål, kålrabi og tomat.

3.5. Specifikke etaper af produktionen, som skal finde sted i det afgrænsede geografiske område:

Hele produktionsprocessen (opdræt og mælkeproduktion, ostens koagulering, ostemassens bearbejdning, formning, afdræning, saltning og modning) skal foregå i det område, der er angivet i punkt 4.

Mælken gennemgår følgende forarbejdningstrin: opdræt af kvæg, mælkeproduktion, forarbejdning og modning.

3.6. Særlige regler vedrørende udskæring, rivning eller emballering osv.:

Produktet »Casatella Trevigiana« BOB markedsføres emballeret. Da »Casatella Trevigiana« BOB er en blød ost og dermed uhyre let fordærvelig og sart, vil langvarig transport i uemballeret tilstand kunne ødelægge ostens organoleptiske og kemisk-fysiske egenskaber og især ændre modningens varighed og form.

Ostens typiske kvalitetsmæssige egenskaber kan kun bevares, hvis tiden mellem produktion og pakning begrænses. For at kunne sikre sporbarhed og kontrol og bevare Casatella-ostens typiske kemiske, fysiske og organoleptiske egenskaber skal pakningen derfor finde sted i produktionsområdet.

3.7. Særlige mærkningsregler:

Osten »Casatella Trevigiana« BOB identificeres med følgende logo.

Angivelsen »Denominazione d’Origine Protetta« (beskyttet oprindelsesbetegnelse) kan erstattes med forkortelsen »DOP«.

Størrelsesforholdet mellem den øverste og nederste del af logoet må ikke ændres og er vist i ovenstående afbildning. Etiketten med logoet skal anbringes på den ydre beskyttelsesemballage.

På yderemballagen må ikke anbringes anprisninger eller andre angivelser, der kan vildlede køberen.

Logoet skal have følgende størrelse i forhold til emballagen: Påskriften »Casatella« skal i bredden være mindst 80 % af emballagens diameter.

Da der er tale om en blød ost, må ingen form for angivelser anbringes direkte på osten.

Det er obligatorisk at anvende emballage med logo og påskrift som beskrevet.

4. Præcis afgrænsning af det geografiske område:

Hele det område, som provinsen Treviso dækker.

5. Tilknytning til det geografiske område:

5.1. Det geografiske områdes egenart:

De særlige egenskaber ved »Casatella Trevigiana« BOB er klart knyttet ikke kun til ostens lokale oprindelse baseret på familiebrug, men også til den håndværksmæssige udvikling af ostefremstillingsmetoden og til de lokale bakteriestammer, der anvendes. Navnlig kan ostens kvalitet og typiske egenskaber direkte tilskrives de særlige kendetegn ved den lokale bakterieflora, der findes i mælken, samt valget af forarbejdningstemperaturer og -tider, som er bestemmende for bakteriefloraens koncentration og sammensætning (arter og stammer).

5.2. Produktets egenart:

»Casatella Trevigiana« kan beskrives således: massen er blød og blank med en let cremet konsistens, smelter i munden, og farven er mælkehvid til cremefarvet. Der kan forekomme ganske små huller.

Osten er kendetegnet ved næsten eller ingen skorpe og traditionel cylinderform, en let, mælkeagtig og frisk aroma og en sødlig og mælkeagtig smag med et let syrligt anstrøg.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Nylige undersøgelser har vist, at man i den bakterieflora, der i årenes løb har udviklet sig i det pågældende område, finder forskellige stammer af termofile streptokokker, hvis egenskaber og metaboliske aktivitet er af afgørende betydning, ikke blot for syrningen, men også fordi de bidrager til produktets organoleptiske egenskaber, f.eks. den karakteristiske let syrlige smag i den modnede ost.

Som følge af tilstedeværelsen, om end i mindre omfang, af termofile mælkesyrebakterier med større proteolytisk aktivitet, nedbrydes kaseinerne, hvorved der dannes molekyler eller prækursorer herfor, der har indflydelse på ostens særlige konsistens, modning og smag. Der er således tale om helt specielle vilkår, som ikke vil kunne genskabes uden for det afgrænsede produktionsområde.

Den typiske bearbejdningsmetode med koagulering ved lav temperatur, som producenterne anvender, har historisk set udviklet sig for at udnytte og øge indholdet af streptokokker og termofile mælkesyrebakterier.

Med denne metode fremhæves og understreges de vigtigste sensoriske og organoleptiske egenskaber ved »Casatella Trevigiana« BOB.

Udviklingen og tilstedeværelsen af denne typiske Treviso-ost beror på en ældgammel tradition for ostefremstilling på egnens familiebrug. Fremstillingsmetoden var uhyre enkel og blev overleveret mundtligt. Ostens oprindelse har derfor rod i Treviso-provinsens tradition for ostefremstilling, som lige fra 1962 er blevet anset for at være historisk.

Der er mange skriftlige vidnesbyrd om, at Casatella-osten har sin oprindelse i Treviso-området.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure ved at offentliggøre forslaget om ændring af varespecifikationen for den beskyttede oprindelsesbetegnelse »Casatella Trevigiana« i Gazzetta Ufficiale della Repubblica Italiana (det italienske statstidende) nr. 157 af 8. juli 2011.

Den konsoliderede udgave af varespecifikationen kan ses på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006)]«.

(1) EUT L 93 af 31.3.2006, s. 12.